《游盖竹山》
宋代·唐仲友

篮舆东出雨初收，众山捲雾奔苍虬。
麦田濛濛连千畴，去年见种今见秋。
农家椀大即快活，使君不去能无羞。
春光欲尽谁挽留，千林薿薿新绿柔。
桐花远近淡无色，自开自落那关愁。
洞天为我暂晴霁，使我蜡屐穷冥搜。
天门发秀万马下，水口离立群峰稠。
瀑泉对面泻绝壁，宝剑却倚丹凤楼。
溪声喷薄雷震动，石色古怪神剜鎪。
洞门谽谺风飕飕，香炉峰下蛟龙湫。
中峰特秀小为贵，左右旌节森戈矛。
几时秘奥一日覩，谈笑指示君知不。
精庐但欲占胜处，专事栋宇非良谋。
飞阁跨水纳佳气，突兀堂殿居上头。
轩窗高下有奇致，洗涤肺腑明双眸。
我将於此栖羽流，凤笙鹤驾应来游。
丹成一举淩九州，下视濁世如浮沤。
灵祠款谒路阻修，层岩曲涧邃且幽。
经营轮奂亦未主不，挥金助尔何须求。
晚云漠漠鸣雨鸠，仆痡泥滑吾欲休。
虹桥列炬促归骑，城鼓已报初更筹。
追攀别乘聊复尔，乘兴何如王子猷。
习池不为倒载去，儿童不用拍手拦街讴。

作者简介：（1136—1188）宋婺州金华人，字与政，号说斋。高宗绍兴二十一年进士，为西安主簿。三十年复中博学宏词科。历建康府学教授、秘书省正字。上万言书论时政，孝宗纳之，召除著作佐郎，出知信州、台州。治政理财颇有建树，为学多与朱熹相左。后为朱熹劾罢。归而益肆力于学，著述颇丰。有《六经解》、《诸史精义》、《帝王经世图谱》、《九经发题》、《陆宣公奏议解》、《天文详辨》、《地理详辨》、《愚书》、《说斋文集》等。